CELEX: 62011TN0239
Language: mt
Date: 2011-05-03 00:00:00
Title: Kawża T-239/11: Rikors ippreżentat fit- 3 ta’ Mejju 2011 — Sigma Alimentos Exterior vs Il-Kummissjoni

9.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 204/26
            
         Rikors ippreżentat fit-3 ta’ Mejju 2011 — Sigma Alimentos Exterior vs Il-Kummissjoni
   (Kawża T-239/11)
   2011/C 204/47
   Lingwa tal-kawża: l-Ispanjol
   
      Partijiet
   
   
      Rikorrenti: Sigma Alimentos Exterior, SL (Madrid, Spanja) (rappreżentant: M. Ferre Navarrete, avukat)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla l-Artikolu 1(1) tad-deċiżjoni kkontestata, sa fejn jiddikkjara li l-Artikolu 12(5) tat-test ikkodifikat dwar il-liġi dwar it-taxxa fuq il-kumpanniji (TRLIS) jinkludi elementi ta’ għajnuna mill-Istat;
            
         
               —
            
            
               sussidjarjament, tannulla l-Artikolu 1(1) tad-deċiżjoni kkontestata, sa fejn jiddikjara li l-Artikolu 12(5) tat-TRLIS jinkludi elementi ta’ għajnuna mill-Istat meta japplika għal akkwisti ta’ holding li jimplikaw teħid ta’ kontroll;
            
         
               —
            
            
               sussidjarjament, tannulla l-Artikolu 4 tad-deċiżjoni kkontestata, sa fejn japplika l-ordni ta’ rkupru għal tranżazzjonijiet imwettqa qabel il-pubblikazzjoni fil-Ġurnal Uffiċjali tal-Unjoni Ewropea tad-deċiżjoni finali msemmija f’dan ir-rikors;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrenti f’din il-kawża akkwistat holding f’kumpanniji stabbiliti fl-Istati Uniti u fil-Perù matul il-perijodu bejn l-2008 u l-2010, billi applikat l-amortizzazzjoni tal-avvjament finanzjarju li jirriżulta mill-akkwist ta’ holding ta’ maġġoranza f’dawn il-kumpanniji, skont l-Artikolu 12(5) TRLIS.
   Fit-12 ta’ Jannar 2011, il-Kummissjoni adottat id-deċiżjoni kkontestata C(2010) 9566 finali, dwar l-amortizzazzjoni tat-taxxa ta’ avvjament finanzjarju għall-akkwist ta’ holding barrani Nru 45/07 (ex NN 51/2007, ex CP 9/2007). B’konsegwenza ta’ din id-deċiżjoni, l-amministrazzjoni fiskali Spanjola bdiet proċeduri ta’ verifika sabiex tikkoreġi l-amortizzazzjoni li kienet saret mir-rikorrenti.
   Insostenn tar-rikors tagħha, ir-rikorrenti tinvoka żewġ motivi.
   
               (1)
            
            
               L-ewwel motiv huwa bbażat fuq il-fatt li ma ġewx sodisfatti l-kundizzjonijiet neċessarji sabiex il-miżura tiġi kkunsidrata bħala għajnuna mill-Istat:
               
                           —
                        
                        
                           Ir-rikorrenti ssostni f’dan ir-rigward li r-raġuni prinċipali għalfejn is-sistema fiskali inkwistjoni f’dan il-każ ma tistax tiġi kkunsidrata bħala għajnuna mill-Istat hija n-nuqqas ta’ natura selettiva tal-miżura inkwistjoni. Fil-fatt, il-Kummissjoni twettaq żball meta tikkunsidra li hemm selettività ta’ fatt abbażi ta’ sistema li tiffavorixxi l-akkwisti nazzjonali u l-ħtieġa ta’ holding tal-inqas ta’ 5 %. Skont ir-rikorrenti, il-Kummissjoni tasal għal din il-konklużjoni għaliex ma tieħux inkunsiderazzjoni analiżi tat-tipoloġija u tal-istrutturi ta’ attività fejn joperaw l-impriżi li applikaw din is-sistema.
                        
                     
         
               (2)
            
            
               It-tieni motiv huwa bbażat fuq nuqqas ta’ motivazzjoni tad-deċiżjoni
               
                           —
                        
                        
                           Ir-rikorrenti tqis li l-motivazzjoni li tispjega għalfejn il-Kummissjoni tqis li ma jeżistux ostakoli legali espliċiti għall-akkwist ta’ kumpanniji fl-Istati Uniti u fil-Perù hija f’kull rigward insuffiċjenti.